A Bizottság 95/2002/EK rendelete
(2002. január 18.)
a kvótát meghaladó cukortermelés részletes végrehajtási szabályainak megállapításáról szóló 2670/81/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2001. június 19-i 1260/2001/EK tanácsi rendeletre [1] és különösen annak 13. cikke (3) bekezdésére,
mivel:
(1) Az egyes mezőgazdasági termékek tekintetében az Azori-szigetekre és Madeirára vonatkozó egyedi intézkedések bevezetéséről és az 1600/92/EGK rendelet hatályon kívül helyezéséről szóló, 2001. június 28-i 1453/2001/EK tanácsi rendelet [2] (Poseima), valamint az egyes mezőgazdasági termékek tekintetében a Kanári-szigetekre vonatkozó egyedi intézkedések bevezetéséről és az 1601/92/EGK rendelet hatályon kívül helyezéséről szóló, 2001. június 28-i 1454/2001/EK tanácsi rendelet [3] (Poseican) megállapítja e régiók legtávolabb eső, elszigetelt és félreeső helyzetének kezelésére vonatkozó új rendelkezéseket.
(2) A 20/2002/EK bizottsági rendeletben [4] megállapított, az 1452/2001/EK [5], 1453/2001/EK és 1454/2001/EK tanácsi rendelettel bevezetett, a legtávolabbi régiókra vonatkozó egyedi ellátási rendelkezések részletes végrehajtási szabályai többek között a Közösség többi részével folytatott hagyományos kereskedelmi forgalomra vonatkozó egyedi rendelkezések fenntartását rendelik el, különös tekintettel a C fehércukor és a C nyers cukor 1260/2001/EK rendelet 13. cikke szerinti szállítására. Az e rendelet és a 1260/2001/EK rendelet egységes alkalmazási időszakának biztosítása érdekében szükséges megjegyezni, hogy a legutóbb az 1148/98/EK rendelettel [6] módosított, a kvótát meghaladó cukortermelés részletes végrehajtási szabályainak megállapításáról szóló, 1981. szeptember 14-i 2670/81/EGK bizottsági rendelet [7] 1. cikke (1) bekezdésének a) pontjában foglalt egyedi rendelkezések a 1260/2001/EK rendelet 10. cikkének (1) bekezdésében meghatározott időszakra vonatkoznak.
(3) Az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 2670/81/EGK rendelet 1. cikkének (1) bekezdésének a) pontja helyébe a következő szöveg lép:
"(1a) Az (1) bekezdés a), b) és d) pontja ellenére, az 1260/2001/EK tanácsi rendelet [8] 10. cikkének (1) bekezdésében említett időszakban az 1453/2001/EK tanácsi rendelet [9] 3. cikkében, illetve az 1454/2001/EK tanácsi rendelet [10] 3. cikkében foglalt, a behozatali vámok alóli mentességi program keretében az 1701 KN-kód alá tartozó, fehércukor formájában a Kanári-szigetekre vagy Madeirára, illetve az 17011210 KN-kód alá tartozó nyers cukor formájában az Azori-szigetekre importált C cukrot az említett program alkalmazásának szempontjából az 1260/2001/EK rendelet 13. cikkének (1) bekezdése értelmében harmadik országba exportáltnak és az adott harmadik országból származónak kell tekinteni."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Rendelkezéseit 2002. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. január 18-án.